Predkladacia správa

Návrh zákona, ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení zákona č. 183/2014 Z. z. (ďalej len „návrh zákona“) sa predkladá na základe Národného programu reforiem Slovenskej republiky 2014 schváleného uznesením vlády Slovenskej republiky č. 195 z 23. apríla 2014.

S cieľom zvýšiť motiváciu dlhodobo nezamestnaných alebo dlhodobo neaktívnych osôb v produktívnom veku nájsť a udržať si zamestnanie a podieľať sa tak na riešení svojej nepriaznivej sociálnej situácie vlastným pričinením sa navrhuje upraviť nové podmienky pre vznik nároku na osobitný príspevok, ktoré umožnia súbeh poskytovania osobitného príspevku s poskytovanou pomocou v hmotnej núdzi občanovi, ktorý po dlhodobej neaktivite nastúpi do pracovného pomeru alebo obdobného pracovného vzťahu. Návrh zákona vymedzuje výšku osobitného príspevku na dvoch úrovniach a  dĺžku poberania osobitného príspevku najviac 12 po sebe nasledujúcich kalendárnych mesiacov. Zároveň sa pre vznik nároku na osobitný príspevok upravuje aj podmienka uzatvorenia pracovného pomeru alebo obdobného pracovného vzťahu najmenej v rozsahu polovice ustanoveného týždenného pracovného času a podmienka dohodnutej maximálnej výšky príjmu z tohto vzťahu zo súčasného trojnásobku na dvojnásobok minimálnej mzdy. 

Súčasne sa navrhuje aj upraviť ustanovenia zákona o pomoci v hmotnej núdzi, ktorých potreba vyplynula z aplikačnej praxe. Návrhom zákona sa vymedzuje, že na občana, ktorý je poberateľom predčasného starobného dôchodku, alebo občana, ktorý je náhradným rodičom osobne a celodenne sa starajúcim o dieťa do troch  resp. do 6 rokov veku, sa nebude vzťahovať podmienka zúčastniť sa na výkone činností pre vznik nároku na plnú výšku dávky v hmotnej núdzi.

Návrh zákona bol zaslaný prostredníctvom portálu právnych predpisov dňa 10. júla 2014 na medzirezortné pripomienkové konanie. Vyhodnotenie pripomienok je súčasťou predkladaného materiálu.

Návrh zákona nebol predmetom vnútrokomunitárneho pripomienkového konania.

Návrh zákona bude mať vplyv na rozpočet verejnej správy, nemá vplyv na podnikateľské prostredie, životné prostredie a informatizáciu spoločnosti a má pozitívny sociálny vplyv. Vplyvy návrhu zákona sú podrobne uvedené v doložke vybraných vplyvov.

Návrh zákona je v súlade s Ústavou Slovenskej republiky, ako aj s medzinárodnými zmluvami, ktorými je Slovenská republika viazaná.